ИНФОРМАЦИЈА

О ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ

НА ТЕМУ:„ДЕПОНИЈЕ У РЕПУБЛИЦИ СРБИЈИ“,

ОДРЖАНОМ 16. ДЕЦЕМБРА 2014. ГОДИНЕ

 Одбор за заштиту животне средине је, на основу одлуке донете на Шестој седници, одржаној 24. октобра 2014. године, дана 16. децембра 2014. године, одржао јавно слушање на тему: “Депоније у Републици Србији“.

 Јавном слушању су присуствовали чланови Одбора: Бранислав Блажић (председник), Владимир Петковић, Адриана Анастасов, Бобан Бирманчевић, Јездимир Вучетић, Соња Влаховић, Ивана Стојиљковић, Гордана Зорић, Гордана Топић, Нада Лазић, Иван Карић, чланови и Милан Кораћ, заменик члана, као и Љубиша Стојмировић, Љиљана Малушић, Љиљана Косорић, Биљана Илић Стошић и Александра Томић, народни посланици.

 Учесници јавног слушања, били су: Радмила Шеровић, начелник Одељења за управљање отпадом, Гордана Перовић, Предраг Симић, Миодраг Радовановић и Драгана Љубовић, представници Министарства пољопривреде и заштите животне средине; Јасмина Маџгаљ, заменик секретара у Секртетаријату за заштиту животне средине; Никола Угричић, помоћник секретара у Покрајинском секретаријату за урбанизам, градитељство и заштиту животне средине; Татјана Ерцеговић Петрић и Милоје Војиновић, Привредна комора Србије; Иванка Тодорова, менаџер ЕУ пројекта, Делегација ЕУ у Србији; Недељко Милосављевић, директор и Јелена Доганџић, Регионални центар за управљање отпадом „Дубоко“ Ужице; Радомир Стевановић, директор РЕЦ „Еко Тамнава“ Уб; Милан Гутић, председник УО, Јелена Гајинов, менаџер и Војислав Чукваш, Кластер грађевинско-комуналне делатности „Панонија“ из Новог Сада; Јован Кнежевић, начелник Општинске управе и Босиљко Доневски, начелник Одељења за стамбено-комуналне послове Општине Вршац; Клара Даниловић, секретар Одбора за урбанизам, изградњу и становање Сталне конференције градова и општина; Јованка Арсић Каришић, председник УО и Југослав Илић, ЦЕДЕФ; Лазар Крњета, ПУ „Комдел“; Звездан Калмар, ЦЕКОР; Горан Крстић, оперативни директор и Марко Костић, регионални менаџер продаје, А.С.А. Еко Београд за Србију; Остоја Илић, Београдски сајам; Јелена Мићић, Центар модерних вештина; Лидија Кесар, ФРАКТАЛ; Милета Гајић, извршни директор и Марко Поповић, технички руководилац предузећа „Opticus NAUE“; Слободан Цветковић, потпредседник УО Удружења индустрије отпада Србије „Храбри чистач“; Зоран Павловић, менаџер и Љубиша Славковић, стручни сарадник у компанији „*O2E Technologies*“; Александар Ћирић, директор, Маја Илић и Милутин Ђурић, стручни консултанти у „MEDICAL WAVE“; Вања Писаревић и Слободан Добрић, Удружење „Винчански неолит“; Александар Милошевић, потпредседник Друштвено одговорне мреже АНЛИ; Јовица Веључић Керчуљ, председник и Ненад Николић, координатор, НВО „Локална агенда 21 за Костолац“; Владимир Јанковић, UNEKOOP; Александра Кнез Милојковић, председница и Наташа Делић, координаторка за односе с јавношћу, „Норма центар“ Београд; Слободан Мичић, Јасна Новаковић и Младен Богићевић, Савет зелене градње Србије; Павле Богдановић, пројект менаџер и Андријана Радојичић, извршна менаџерка, UNIWAB; Мара Влајковић, САНЕКО.

 Отварајући скуп, др Бранислав Блажић, председник Одбора рекао је да се кроз јавна слушања и учешће квалитетних људи у дискусијама, полако ствара грађа која ће касније послужити и за измене одговарајућег закона.

 У првом делу јавног слушања, скупу се најпре обратила Радмила Шеровић, начелник Одељења за управљање отпадом у Министарству пољопривреде и заштите животне средине. Подсетила је да је 2010. године донета Национална стратегија о управљању отпадом, којом је планирано формирање 26 регионалних центара за управљање отпадом, у оквиру којих би се вршила сепарација рециклабилног отпада, а отпад који нема употребну вредност би се одлагао на санитарне депоније. Тренутна ситуација је таква да је од планираних 26 центара, изграђено седам санитарних регионалних депонија и две санитарне депоније које нису регионалног типа. Девет региона још увек није покренуло иницијативу за израду планске и техничке документације, а нема ни регионалних планова за управљање отпадом, док седам региона има планску документацију која још увек није усвојена, а шест региона још увек нема потписане међуопштинске споразуме.

 Истакла је актуелне проблеме у оквиру сакупљања и транспорта комуналног отпада, као што су: неодговарајући број посуда за сакупљање отпада, посебно у руралним областима; неодговарајући распоред возила и уопште мањак возила за сакупљање комуналног отпада; неодговарајућа учесталост транспорта отпада; нејасно дефинисане руте кретања; нерешено питање транспорта отпада из здравствених установа у појединим руралним областима. Подсетила је да центри за одвојено сакупљање отпада постоје у Београду, Чачку, С. Митровици и спорадично у другим општинама у Србији, где се комунални отпад сакупља у посебне контејнере, намењене за сакупљање различитих врста отпада, пре свега рециклабилног, амабалаже и амбалажног отпада, а постројења за секундарну сепарацију рециклабилног отпада за сада постоје у Новом Саду, Ужицу, Јагодини и Лесковцу.

 Говорећи о постојећем стању, истакла је да депонија у Панчеву има употребну дозволу која још увек није у функцији, а да би ова депонија постала оперативна, неопходно је уложити додатна средства, која ће највероватније определити шведска агенција СИДА. Тело регионалне санитарне депоније Инђија је изграђено, али су потребна додатна средства за реализацију целокупне инвестиције, за шта Министарство покушава да нађе начин. За регионалну санитарну депонију у Суботици, завршена је пројектна документација и очекује се почетак њеног функционисања. За изградњу регионалне депоније за Колубарски регион је урађена студија изводљивости, док је за регионалну санитарну депонију Нова Варош потребно допунити техничку документацију, како би били испуњени услови ЕУ фондова за њену изградњу. За регионалну депонију у Зрењанину је у току израда студије изводљивости, финансирана средствима ЕУ, а у Зајечару је припремљен идејни пројекат за депонију и за трансфер станице, као и студија процене утицаја на животну средину и студија изводљивости.

 Истакла је да ће се у наредном периоду радити на изради плана имплементације директива о депонијама и измени Стратегије о управљању отпадом. Министарство је припремило ширу листу идентификованих пројеката, као предлога за финансирање из програма ИПА, за период 2014 – 2020. године, а на тој листи су за сад изградња регионалних центара и санитарних депонија за регионе Врања, Сомбора, Београда, Зрењанина и Новог Сада.

 Рекла је да је Национална стратегија управљања отпадом за период 2010 – 2019. године, тренутно у фази ревизије, посебно у делу управљања комуналним и индсутријским отпадом, а нарочито у делу анализе праваца за унапређење овог система, у складу са захтевима ЕУ и хијерархијом управљања отпадом. Нагласила је да препорука формирања 26 региона не значи истовремено и препоруку изградње 26 регионалних депонија, већ изградња регионалних центара подразумева изградњу постојеће комплетне инфраструктуре, са припадајућом депонијом, уколико се то покаже као исплатљиво. С обзиром на то да ЕУ инсистира на томе да се мора ићи у смеру минимизације отпада који се одлаже на депоније, неће бити ни неопходна изградња толиког броја санитарних депонија, а и анализе показују да је могућа редукција регионалних депонија и самих региона, али ће о томе више речи бити на будућој јавној расправи, приликом разматрања ревидиране Стратегије.

 Подсетила је да у наредном периоду Република Србија мора да обезбеди услове за реализацију одређених стратешки важних активности, које ће допринети унапређењу постојећег система управљања отпадом. Наиме, у краткорочном периоду, све локалне самоуправе су обавезне да изграде регионалне и локалне планове за управљање отпадом. Очекује се даља градња регионалних санитарних центара и депонија, тамо где то буде потребно, трансфер станица, постројења за сепарацију рециклабилног отпада, проширење обима сакупљања отпада, постројења за компостирање итд. Истакла је да је неопходна реформа комуналних предузећа, што захтева потпуно нов оквир, контролни режим и институције које би то спроводиле. У дугорочном периоду, потребно је фокусирати се на достизање циљева у рециклажи амбалажног отпада, другог отпадног материјала из комуналног отпада и довршити изградњу регионалних центара за управљање комуналним отпадом у свим регионима, како би се отпад одлагао на депоније које су у складу са захтевима и директивама ЕУ. Препорука је Министарства да се у наредом периоду изврши санација постојећих сметлишта, а такође је планирана изградња постројења за добијање енергије из комуналног отпада, као и изградња централног постројења за спаљивање опасног и медицинског отпада. Истакла је да све наведено спада у приоритете Владе, у складу са циљевима Стратегије.

 Истакла је да је, у претходних пет година, изградња одређеног броја санитарних депонија напредовала средњом динамиком, а постигнути резултати су у великој мери задовољавајући. Међутим, навела је да су у овом тренутку неопходни хитно усвајање измена и допуна Закона о управљању отпадом и формирање јачих економских инструмената који ће послужити као основни алат за унапређење овог система, јер истакла је – без финансијских средстава (било формирањем новог фонда, или опредељивањем из буџета), нећемо моћи да достигнемо стандарде ЕУ у овој области. Истакла је да је у регионима који раде по моделу јавног приватног партнерства, неопходно унапредити постојећу инфраструктуру, а све у циљу унапређења ове области и бенефита за све грађане. У склопу препорука Министарства, рекла је да је потребно формирати ефикасне административне и финансисјке инструменте за спровођење Националне стратегије управљања отпадом, односно њене ревизије, а у погледу законске регулативе донети пратећа подзаконска акта која се односе на реализацију Стратегије. Такође је потребно уложити заједничке напоре за унапређење међуопштинских партнерстава у спровођењу заједничких пројеката у овој области, као и радити на даљем подизању капацитета локалних самоуправа за рад на свим пословима у области управљања отпадом.

 Скупу се затим обратио Недељко Милосављевић, директор Регионалног центра за управљање отпадом „Дубоко“ Ужице. Навео је да је овај центар изграђен и почео је са радом 2011. године, а његовом изградњом су створени услови за унапређење регионалног система управљања комуналним отпадом и преузимање целокупног отпада из девет јединица локалних самоуправа (два града и седам општина). Истакао је да је у питању први пројекат у нашој земљи, који се уз помоћ Владе РС и ЕУ реализује након усвајања Националне стратегије. Нагласио је да су капацитети овог предузећа такви да омогућавају еколошки поуздан транспорт, третман и депоновање комуналног отпада из регије Дубоко, која покрива 5 300 км2 и обухвата 335 насеља, са око 350 хиљада становника. Овај пројекат је пратио и усвајање регионалног плана управљања отпадом, усвојеног за општине Златиборског и Моравичког округа, чиме је дат предлог за успостављање система трансфера и транспорта целокупног чврстог отпада у центар за управљање отпадом „Дубоко“. Планом је прецизирано и да ово ЈКП има приоритетно право на секундарне сировине које настају на територији припадајућих јединица локалне смаоуправе. Пројектом је предвиђена изградња регионалног система која подразумева изградњу депонијских етажа, постројења за пречишћавање отпадних вода и пратећих објеката потребних за депоновање отпада, уз изградњу постројења за селекцију и сепарацију отпада, као и изградњу трансфер станица за припрему и транспорт отпада из локалних самоуправа. Нагласио је да су за три године постојања центра, свих девет оснивача постали његови корисници, што подразумева потпуно заокружен систем, односно да целокупне количине отпада које се прикупе на територијама ових јединица локалне самоуправе, бивају допремљене на депонију „Дубоко“.

 Истакао је да се, након три године рада, може констатовати као неповољно то што највећи део отпада који се овде допрема представља помешан комунални отпад, од чега скоро 2/3 одлази директно на депонију, док се само 1/3, анализом која се обавља на улазу, усмерава у центар, за селекцију. Ово подразумева низак проценат издвајања рециклабилних материјала, свега око 4, 1% од укупно одложеног материјала на ову депонију. Међутим, истакао је да се сад, кад је депонија изграђена, ради на развијању примарне селекције и њеног проширења на све јединице локалне самоуправе, па се очекује да ће то у наредном периоду донети одређене резултате.

 Рекао је да у оквиру предвиђене изградње трансфер станица, у претходном периоду није изграђена ни једна, већ се још увек врши претовар целокупног комуналног отпада (који се довози транспортним средствима ЈКП) из камиона у контејнере, на привременим претоварним местима – рампама, до изградње трансфер станица. Иако је планом била предвиђена изградња трансфер станица у свакој јединици локалне самоуправе (осим у Ужицу у ком се већ налази Регионални центар „Дубоко“), стратешка студија о овом регионалном центру је показала да је економски оправдана изградња само три трансфер станице – Чачак, Ивањица и Пожега.

 Говорећи о другој фази изградње регионалног система, истакао је да ће она у перспективи, поред проширења комплекса депоније, обухватити изградњу постројења за третман отпада као могућег извора енергије. „Дубоко“ разматра увођење нових технологија, за шта су, међутим, потребна и одређена финансијска средства, а такође је потребно створити одређене услове за њихову примену и реализацију. Сматра да је за овако нешто неопходна подршка Министарства, а други начин је јавно приватно партнерство.

 Јованка Арсић Каришић, председник УО ЦЕДЕФ, рекла је да је ова организација у протеклом периоду организовала седам јавних дијалога, са темама које су обухваћене и на јавним слушањима Одбора, а све примедбе и предлози учесника у јавним дијалозима, објављени су у Водичу за управљање комуналним и индустријским отпадом, који се налази на сајту ЦЕДЕФ.

 Подсетила је да депоније представљају један од највећих проблема заштите животне средине у Србији. Изнела је забрињавајући податак да се од укупног броја депонија, 7, 3% налази на удаљености мањој од 100 м од насеља, 15, 2% њих се налази на удаљености мањој од 50 м од обале реке, језера, потока или акумулације, а 14 депонија се налази на самој обали водотокова или у његовом трупу, док се на удаљености мањој од 500 м од зоне водоснабдевања налази 11 депонија и још 20 њих на удаљености мањој од 1 км. Наведени подаци највише говоре о томе у којој мери је животна средина угрожена, као и у којој мери је становништво које живи на тим подручјима изложено заразама.

 С обзиром на то да није у свим јединицама локалне самоуправе једнако изражен проблем отпадних вода и депонија, као и да спровођење активности на увођењу интегралног система зависи од економске структуре појединих општина, ЦЕДЕФ се у свом Водичу потрудио да по одређеним темама да своје препоруке. Кад су у питању депоније, препоруке се односе најпре на неправилно одлагање отпада. Наиме, индустријски и комунални отпад се не користе као енергент, ресусрс и сировина, већ као смеће, а одлагање на локалне депоније представља практично једини начин управљања отпадом. У складу са тим, неопходно је унапредити примарну селекцију и рециклажу, а одлагати само отпад који се не може искористити; затим, едуковати и обучавати локалне самоуправе и становништво, презентовати им примере добре праксе, као и примере неуспешних пројеката и објаснити корист од целокупног приступа; успоставити пројекат праћења токова отпада, чији главни циљ треба да буде подршка у успостављању ефикасног система праћења и извештавања, чиме се тежи и остваривању циљева ЕУ у овој области. Следећи проблем у вези са којим су дате препоруке, односи се на управљање депонијама и стварање дивљих депонија – локалне депоније, с изузетком малог броја, не задовољавају ни основне хигијенске и техничко-технолошке услове. Стога приоритети треба да буду: затварање и рекултивација старих депонија и дивљих сметлишта, формирање регионалних центара, изградња санитарних депонија, а посебно изградња постројења за третман медицинског и фармацеутског отпада. Затим, постоји и проблем организованог управљања отпадом на нивоу региона, као и успостављања међуопштинске сарадње, па стога мора да престане пракса посматрања управљања отпадом парцијално, већ се оно треба посматрати као систем у ком све карике морају бити синхронизоване и међусобно повезане. Препорука је да се понуде конкретни модели међуопштинских споразума, да се ојачају капацитети локалних самоуправа и ангажују спољни тимови професионалаца на вођењу пројеката. Такође, потребно је регулисати статус свих регионалних депонија категоризацијом у листи пројеката за изградњу објеката од значаја за РС, коју треба да утврди Влада. Затим, у оквиру проблема у пословању регионалних депонија, јавља се проблем економске цене депоновања. Наиме, предузећа имају утврђену цену депоновања, која често није довољна да покрије све планиране трошкове пословања, па је и даље потребно вршити субвенционисање рада од стране буџета градова или основача. Препорука је да треба извршити неопходно прилагођавање правне регулативе стварним потребама и стању у овој области. Истакла је да неадекватно одређивање појма „депонија“, има могуће негативне ефекте на стање свести да се истим појмом означавају и узрок и решење проблема. Препорука је да треба направити јасну терминолошку дистанцу, прецизирањем појмова „депонија“ и „сметлишта“, при чему је неопходно водити рачуна о томе да су депоније санитарно уређени инфраструктурни објекти за безбедно одлагање отпада, а сметлишта објекти за одлагање отпада који не испуњавају прописане стандарде. Кад је у питању третман управљања отпадом, један од најважнијих његових делова представља рециклажа и неопходност рециклирања свега што је могуће поново искористити, док на депоније треба одлагати само оно што се не може поново искоритити.

 Истакла је да чињеница да је ова област најмање уређена, а да је кључна у процесу придруживања ЕУ, јасно показује да у претходном периоду није представљала приоритет и да за то није било довољно политичке воље. Стога сматра да је циљ ових јавних слушања да се овако значајна тема стави у фокус и локалне самоуправе и Владе, и да се донесу неопходне мере за решавање поменутих проблема на прави начин. У склопу неопходне едукације и информисања грађана о томе колико је ова проблематика важна, ЦЕДЕФ је у циљу подстицања медија да се више баве темом управљања комуналним и индустријским отпадом, за њих организовао наградне конкурсе на ову тему.

 У дискусији која је уследила, учествовали су: Слободан Мичић, Александра Кнез Милојковић, Јовица Веључић Керчуљ, Александар Милошевић, Лидија Кесар, Звездан Калмар, Бранислав Блажић, Никола Угричић и Миле Војиновић.

 Слободан Мичић из Савета зелене градње Србије, осврћући се на проблем отпада, скренуо је пажњу на то да ће се у Србији у наредном периоду много градити, што је са једне стране добро, а са друге, треба имати на уму да изградња било ког објекта има штетне утиацје на животну средину и да је у знатној мери деградира. Сматра да је потребно предузети одређене мере, како би се количина отпада у Србији у будућности смањила. Између осталог, сматра да су неопходне измене и допуне закона и њихово усклађивање са прописима ЕУ, као и постојање политичке воље да се донети закони примењују. Поменуо је и начело „загађивач плаћа“ и нагласио да би овако добијен новац морао да се слива у одређени фонд, чија би намена била боље и ефикасније управљање отпадом.

 Александра Кнез Милојковић, председница организације „Норма центар“ из Београда, рекла је да је свима познато које су смернице за управљање отпадом, као и то да је ситуација у овој области изузетно тешка. Међутим, сматра да се уопште не води рачуна о томе да се ресурси које имамо, кад је у питању управљање отзпадом, користе на прави начин. Такође, скренула је пажњу на то да се ни кад је у питању буџет Републике Србије, ништа не мења у погледу инвестирања у овој области и давања подршке рециклажи. Поменула је и археолошки локалитет у Винчи и рекла да је срамота да се овај споменик клутуре који је од значаја за светску културну баштиту, затрпава ђубретом и да се ништа не предузима да се то заустави.

 Јовица Веључић Керчуљ, председник НВО „Локална агенда 21 за Костолац“, говорио је о загађивачима који окружују Костолац и представљају потенцијалну опасност за стварање „индустријске пустиње“. Стога се ова НВО бори за очување природног амбијента, колико је то могуће, али сматрају да ово није могуће без примене закона, као и без доношења нових закона и подзаконских аката, у циљу заустављања даље деградације природе.

 Александар Милошевић, потпредседник Друштвено одговорне мреже АНЛИ, рекао је да примарна селекција амбалажног отпада у домаћинствима представља једино одрживо решење кад је у питању управљање отпадом, а ова организација се тиме бави већ три године и у томе тренутно учествује око 3 500 зграда у Београду, односно око 400 хиљада људи, преко својих скупштина станара. Сматра да ово боље од свега показује да су грађани препознали недостатак политичке воље, кад је у питању проблем управљања отпадом. Искуства ове организације говоре да је примарна селекција, као облик збрињавања отпада, много јефтинији од сваког другог модела који се данас примењује у земљама ЕУ. Рекао је да у оваквим јавним слушањима види велику наду и да она представљају први корак, али да то није довољно, већ да је неопходно да се држава овим проблемом позабави на много конкретнији начин. Лидија Кесар, из организације ФРАКТАЛ, изразила је мишљење да начин на који се у Србији данас управља депонијама, поспешује проблем емисије гасова са ефектом „стаклене баште“ и ослобађање великих количина метана. Изразила је наду да ће убудуће другачијим политикама и планирањем, оваква врста проблема ипак бити решена.

 Звездан Калмар из Центра за екологију и одрживи развој, изразио је мишљење да је један од главних разлога због чега не долази до напретка у овој области непостојање фонда за заштиту животне средине. Сматра да је од укидања фонда прошло довољно времена и да је јасно да новоуспостављени механизам, тзв. буџетски фонд, представља „уско грло“. Истакао је да би требало што пре поново успоставити фонд, који би пружао техничку помоћ и који би вршио координацију припреме пројеката и консултације са експертима, локалним заједницама, невладиним организацијама итд. Рекао је да је у раду на управљању отпадом, потребно дати подршку цивилном сектору, јер он има улогу посредника између власти и грађана, али уме и да препозна важност одређених пројеката. Истакао је да управљање отпадом не треба посматрати у светлу потрошње, јер без стратешког приступа овом проблему, долази до велике штете по здравље грађана, пољопривреду, земљиште, воде и биодиверзитет. Такође, вршењем озбиљне стратешке процене утицаја у области отпада би се дошло до тога који су његови потенцијали за употребу у енергетске сврхе, јер се поставља питање ризика употребе отпада кад је неконтролисана, нестандардизована и уз недовољно добре технологије. Рекао је да је важно приликом ревизије Стратегије, узети у обзир потенцијал употребе отпада, али у смислу локализоване употребе, односно имајући у виду да би се велике количине отпада могле коритити на одрживи, тзв. зелени начин, уместо директног слања у спалионице. Нагласио је да у свему овоме треба да учествује јавност и да цивилни сектор, грађани и експерти буду укључени на конкретан начин и у отвореним процесима у доношење одлука на локалном нивоу.

 Бранислав Блажић, председник Одбора, истакао је да би било добро када би се тачно знало колико је за који регион средстава у буџету Републике намењено овој области, како би сви знали чиме располажу. Нагласио је да се треба суочити са чињеницом да у фондовима ЕУ више нема опредељених средстава, кад су депоније у питању.

 Никола Угричић, помоћник секретара у Покрајинском секретаријату за урбанизам, градитељство и заштиту животне средине, изнео је запажање да је забрињавајуће што данашњем јавном слушању присуствује врло мали број посланика, с обзиром на то да јавна слушања служе управо њима, у смислу информисања и едукације на одређене теме. Кад је у питању поменути фонд који је угашен, истакао је да је овај инструмент требало развијати, у циљу побољшавања стања животне средине.

 Милоје Војиновић из Друштва за еколошку и санитарну заштиту ВИСАН, изнео је одређене податке који се односе на прикупљање и примарну и секундарну селекцију отпада, а који су добијени од јавних комуналних предузећа. Истакао је да би акценат требало да буде на људима који прикупљају отпад и врше селекцију, тзв. сакупљачима, јер би се то одразило на виши степен чистоће у држави. Сматра да држава треба да да јасне смернице локалним самоуправама приликом израде планова за управљање отпадом на локалу.

 У другом делу јавног слушања, скупу се најпре обратио Слободан Цветковић, потпредседник УО Удружења индустрије отпада Србије „Храбри чистач“. Рекао је да у наредном периоду треба обратити пажњу на контролисање расположивих технологија, као и на то које ће технологије бити примењиване на основу директива ЕУ. Такође, према Директиви 9931, неопходно је смањивати количину биоразградивог комуналног отпада за одлагање на постојећим депонијама. Све ово указује на то да је неопходно ревидирати комплетан концепт управљања отпадом, поготово кад је број предвиђених депонија у питању. Наиме, потребно је извршити груписање и спајање пограничних региона, с обзиром на то да не користе све постојеће депоније своје капацитете максимално, а таквих примера је доста. У том смислу је потребно и ревидирање Националне стратегије. Апеловао је на Владу и ресорна министарства да неопходна знања пренесу локалним самоуправама, кад су у питању обављање комуналних делатности и изградња санитарних депонија, како би се у ову област увео неки ред, а смернице постале обавезујуће.

 Марко Поповић, технички руководилац предузећа „Opticus NAUE“, рекао је да има много светлих примера кад су у питању депоније, било да се ради о комуналном, индустријском или опасном отпаду. Навео је депонију Пирот као пример депоније комуналног отпада чија је реализација успешно изведена, а чије је комплетно инвестирање извршила ЕУ. Кад је у питању индустријски отпад, добар пример управљања овим отпадом је Електропривреда Србије, са својим компанијама. Поменуо је и да су у оквиру Рударско-топионичарског басена Бор, у новој топионици за бакар, предвиђена два постројења у којима се складишти опасан отпад, који касније одлази на даљи третман, до неопасног отпада. Нагласио је да се ово предузеће нашло у улози саветника за техничка решења на многим пројектима приликом изградње депонија, не само у Србији, већ и у ужем и ширем региону. Истакао је да је проблем то што код пројектантских кућа не постоји довољна свест о озбиљности процеса депоновања отпада, па је предузеће „Opticus NAUE“, у циљу унапређења ове области спремно да уступи своја искуства и пројектантским кућама и надлежним државним органима.

 У дискусији поводом другог дела излагања, учествовали су: Гордана Перовић, Ненад Николић, Љубиша Славковић и Радомир Стевановић.

 Гордана Перовић из Министарства пољопривреде и заштите животне средине, подсетила је присутне да је за сав посао који се односи на област управљања отпадом, у Министарству задужено укупно десеторо запослених. Сматра да у њиховом раду, основни проблем представља недостатак новца, а на дуже стазе, проблеми су настали укидањем Фонда за животну средину и Агенције за рециклажу. Подсетила је и да су раније, пројектантске куће служиле као преносиоци знања, јер су имале неопходне кадрове за праћење развоја нових технологија и достигнућа, што данас није случај, данас не постоје ни кадрови, ни механизми за то. Још један проблем представља недостатак едукованих кадрова на нивоу локалне самоуправе, с обзиром на то да не постоје ни они који би ту едукацију вршили. Због свега наведеног сматра да би поред поновног оснивања фонда, требало основати и одређену стручно-технику институцију, која би се нашла на челу посла у области управљања отпадом и помагала како локалним самоуправама, тако и потенцијалним улагачима.

 Ненад Николић, координатор у НВО „Локална агенда 21 за Костолац“, сложио се с оним што је Гордана Перић изнела и додао да проблем представља и квалитет докумената, као што је највећи број регионалних и локалних акционих планова за управљање отпадом. Такође, истакао је да не постоји свеобухватна политика управљања отпадом, не само кад су у питању комунални, индустријски и опасан отпад, већ и отпадне воде. Поменуо је и проблем тога што већина спалионица код нас ради на температури до 1500 степени, док се поједине врло опасне и штетне материје у чистом стању уништавају тек на 1700 степени. Осврнуо се и на одрживо коришћење и производњу амбалаже. Наиме, сматра да произвођачи амбалаже треба да је сведу на одређени неопходни ниво, а у супротном да буду кажњавани. Све у свему, истиче да би се требало определити за јасне политике и смер у ком треба да идемо.

 Љубиша Славковић, стручни сарадник у компанији „*O2E Technologies*“, рекао је да је ова компанија, преко савремене О2 технологије патентирала поступак којим су омогућени стопостотна рециклажа и вршење конверзије отпада у корисне продукте, што је путем јавних презентација представљено у многим градовима у Србији. Нагласио је да је ова технологија самоодржива и да производи новостворене вредности као што су гориво, електрична енергија, органско ђубриво и органска храна. На крају је истакао да би ово време требало да обележи трансфер нових технологија, у сарадњи са домаћим институцијама.

 Радомир Стевановић, директор РЕЦ „Еко Тамнава“ Уб је указао на потребу да у догледно време ресор за заштиту животне средине добије своје, посебно министарство. Такође, указао је на неопходност новчаних средстава за спровођење посла у области заштите животне средине. Рекао је да организовање јавних слушања на ове теме представља пример добре праксе, али да је потребно да постоје јасни планови на нивоу државе, које би даље спроводили стручњаци.

 Председник Одбора је захвалио учесницима и изразио наду да су сви присутни имали прилике да чују много корисних и квалитетних дискусија, а уједно је најавио наредно јавно слушање, које ће се бавити темом рециклаже.